‘Skikking ŉ enorme deurbraak vir siek mynwerkers’Argieffoto: Leandro Neumann Ciuffo van Rio de Janeiro, Brasilië (Mina da passagem) via Markos90, Wikimedia Commons Solidariteit het sy tevredenheid uitgespreek oor die skikking rakende die silikose- en tuberkulose-groepeisgeding wat Donderdag bereik en onderteken is. African Rainbow Minerals, Anglo American, Anglo Gold Ashanti, Gold Fields, Harmony en Sibanye-Stillwater het die ooreenkoms reeds onderteken, terwyl Pan African Resources nog die ooreenkoms oorweeg. Hanlie van Vuuren, hoof van beroepsgesondheid en -veiligheid by Solidariteit, het gesê dié skikking voltooi ŉ proses wat reeds in 2006 ŉ aanvang geneem het met die saak van Mankayi v Anglo Gold Ashanti. “In hierdie saak is die reg van werkers in die mynbedryf om skadevergoeding van werkgewers te eis vir longsiektes wat opgedoen is in die uitvoering van werkers se pligte deur die konstitusionele hof erken. Dit het aanleiding gegee tot die instelling van ŉ groepeis namens eisers wat tussen 1965 en 2015 silikose en tuberkulose in die goudmynbedryf opgedoen het.” Van Vuuren meen dié skikking sal ŉ finansiële inspuiting wees vir oudmynwerkers wat aan een of albei van dié uitmergelende longsiektes ly en aan die vereistes voldoen. Van Vuuren wys daarop dat hoewel die skikking nog onderhewig is aan die goedkeuring van die Johannesburgse hooggeregshof, dit finansiële verligting vir talle oudmynwerkers sal bring. Volgens Van Vuuren sal die uitkoms van dié skikking ŉ billike balans tussen die verwagtinge van die eisers en die vermoë van die ses betrokke mynhuise skep. Sy sê voorts dat ŉ trustfonds in die vooruitsig gestel word, wat vanuit ŉ aparte fonds geadministreer sal word. “Identifikasie en mediese evaluasie van moontlike eisers sal op groot skaal gedoen en ŉ mobiele kliniek vir die doel aangewend word,” het sy bygevoeg. Solidariteit het ŉ beroep op die betrokke mynhuise gedoen om alle moontlike en redelike maatreëls in te stel om ŉ veilige en gesonde werksomgewing te verseker, om sodoende te voorkom dat werknemers in hul diens beroepsiektes opdoen.